Document ID: 31979R0344

NEUVOSTON ASETUS (ETY) N:o 344/79,
annettu 5 päivänä helmikuuta 1979,
viinialan viitehinnan vahvistamista ja tasoitusmaksun kantamista koskevista yleisistä säännöistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon viinikaupan yhteisestä järjestämisestä 5 päivänä helmikuuta 1979 annetun neuvoston asetuksen (ETY) N:o 337/79(1) ja erityisesti sen 17 artiklan 5 kohdan,
ottaa huomioon komission ehdotuksen(2),
sekä katsoo, että
asetuksen (ETY) N:o 337/79 17 artiklan 1 kohdassa säädetään viitehinnan vuosittaisesta vahvistamisesta punaviineille, valkoviineille, tietyille rypäletäysmehuille ja rypälemehuille sekä tislausta varten väkevöidyille viineille; viitehinnat vahvistetaan lisäksi niiden ominaisuuksien ja erityiskäytön mukaan; on tarpeen laatia näiden hintojen vahvistamisen yleiset säännöt,
viinialalla on olemassa kansainvälisiä sopimuksia,
viitehintojen olisi taattava osaltaan yhteisön tuotteiden hintojen tehokas suojelu sekä yhteisön tuotannon menekin ensisijaisuus sisämarkkinoilla; tämän vuoksi on tarpeen vahvistaa ne tasolle, joka mahdollistaa tavoitteiden saavuttamisen, mikä on yhteisön tuottajien kohtuullisten tulojen takaamisen edellytys,
punaviinien viitehintojen ja valkoviinien viitehintojen on oltava vahvistettu yhteisön tuotannon edustavimpien punaisten ja valkoisten pöytäviinityyppien sellaisten ohjehintojen pohjalta, joihin on lisätty yhteisön viinien saattamisesta samalle kaupan pitämisen tasolle kuin tuontiviinit aiheutuneet kulut; samoin on vahvistettava viitehinta tietyille rypäletäysmehuille ja rypälemehuille sekä tislausta varten väkevöidyille viineille punaisten ja valkoisten pöytäviinien sellaisten yhteisön markkinoiden hintojen suhteen punaisten tai valkoisten pöytäviinien ja kyseisten tuotteiden hintojen välillä huomioon ottamiseksi painotettujen viitehintojen pohjalta, joihin on lisätty yhteisön viinien saattamisesta samalle kaupan pitämisen tasolle kuin tuontiviinit aiheutuneet kulut,
on tarpeen määritellä näiden kulujen laskemisessa huomioon otettavat tekijät,
väkevälle viinille on tärkeää vahvistaa viitehinta kyseisen tuotteen yhteisön sisäisen hintatason pohjalta, ja
olisi laadittava perusteet erityisviitehintojen vahvistamisesta tietyille tuotteille niiden ominaisuuksien tai erityiskäytön perusteella,
ON ANTANUT TÄMÄN ASETUKSEN:
1 artikla
Punaviinin viitehinta ja valkoviinin viitehinta vahvistetaan kukin erikseen sellaisten pöytäpunaviinityyppien ja pöytävalkoviinityyppien ohjehintojen pohjalta, jotka ovat vaikuttaneet ratkaisevasti yhteisön viininviljelijöiden tulojen muodostumiseen.
Asetuksen (ETY) N:o 337/79 17 artiklan 1 kohdan kolmannen alakohdan ensimmäisessä, toisessa, kolmannessa ja neljännessä luetelmakohdassa tarkoitettujen tuotteiden viitehinta vahvistetaan punaisten ja valkoisten pöytäviinien sellaisten yhteisön markkinoiden hintojen suhteen punaisten tai valkoisten pöytäviinien ja kyseisten tuotteiden hintojen välillä huomioon ottamiseksi painotettujen viitehintojen pohjalta, joihin on lisätty yhteisön viinien saattamisesta samalle kaupan pitämisen tasolle kuin tuontiviinit aiheutuneet kulut.
Asetuksen (ETY) N:o 337/79 17 artiklan 1 kohdan kolmannen alakohdan viidennessä luetelmakohdassa tarkoitetun tuotteen viitehinta vahvistetaan yhteisön sisällä noudatetun kyseisen tuotteen hintatason pohjalta.
2 artikla
Edellä 1 artiklassa tarkoitettu viitehintataso määritetään ottaen huomioon:
a) asetuksen (ETY) N:o 337/79 5 artiklassa tarkoitetun ennusteen määrälliset tiedot;
b) sen viinin markkinavuoden sadon laatu, jonka aikana viitehinta vahvistetaan;
c) tulevien interventiotoimenpiteiden merkitys ja luonne.
3 artikla
Vahvistettaessa erityisviitehintaa asetuksen (ETY) N:o 337/79 17 artiklan 1 kohdan ensimmäisessä ja kolmannessa alakohdassa tarkoitetuille tuotteille niiden ominaisuuksien ja erityiskäytön perusteella vahvistetaan näiden hintojen taso ottaen huomioon yhteisön sisällä noudatettu kyseisen tuotteen hintataso.
4 artikla
Yhteisön viinien saattamisesta samalle kaupan pitämisen tasolle kuin tuontiviinit aiheutuneet kulut vahvistetaan ottaen huomioon:
a) välityskulut;
b) lastauskulut;
c) vakuutuskulut;
d) kuljetuskulut;
e) hävikki.
5 artikla
1. Sellaista kolmannesta maasta lähtöisin olevaa viiniä, jolle ei ole vahvistettu erityisviitehintaa, koskee punaviineihin ja tarvittaessa valkoviineihin sovellettava tasoitusmaksu, sanotun kuitenkaan rajoittamatta asetuksen (ETY) N:o 337/79 17 artiklan 3 kohdan toisen ja kolmannen alakohdan soveltamista.
2. Tasoitusmaksua kannettaessa pidetään roseeviinejä punaviineinä.
6 artikla
1. Kumotaan viinialan viitehinnan vahvistamista ja tasoitusmaksun kantamista koskevista yleisistä säännöistä 26 päivänä toukokuuta 1970 annettu neuvoston asetus (ETY) N:o 947/70(3), sellaisena kuin se on muutettuna asetuksella (ETY) N:o 2918/76(4).
2. Viittaukset 1 kohdan mukaisesti kumottuun asetukseen katsotaan viittauksiksi tähän asetukseen.
7 artikla
Tämä asetus tulee voimaan 2 päivänä huhtikuuta 1979.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 5 päivänä helmikuuta 1979.

Labels: 3
2
17